DÔVODOVÁ SPRÁVA

1.Predmet návrhu

Tento návrh sa týka rozhodnutia, ktorým sa stanovuje pozícia, ktorá sa má zaujať v mene Únie vo Výbore pre pridruženie v zložení pre otázky obchodu v súvislosti s plánovaným prijatím rozhodnutia o zmene dodatku XVII-3 (Pravidlá uplatniteľné na telekomunikačné služby), dodatku XVII-4 (Pravidlá uplatniteľné na poštové a doručovateľské služby) a dodatku XVII-5 (Pravidlá uplatniteľné na služby medzinárodnej námornej dopravy) k prílohe XVII o aproximácii regulačného rámca.

2.Kontext návrhu

2.1.Dohoda o pridružení

Cieľom Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej (ďalej len „dohoda“) je vytvoriť podmienky pre posilnené hospodárske a obchodné vzťahy smerujúce k postupnej integrácii Ukrajiny do vnútorného trhu EÚ, a to aj vytvorením prehĺbenej a komplexnej zóny voľného obchodu v zmysle ustanovení hlavy IV (Obchod a záležitosti súvisiace s obchodom) dohody, ako aj podporiť úsilie Ukrajiny o zavŕšenie procesu transformácie a dobudovanie fungujúceho trhového hospodárstva, a to aj prostredníctvom postupnej aproximácie právnych predpisov Ukrajiny s právnymi predpismi Únie. Dohoda nadobudla účinnosť 1. septembra 2017.

2.2.Výbor pre pridruženie v zložení pre otázky obchodu

Podľa článku 465 ods. 4 dohody sa všetky otázky súvisiace s hlavou IV (Obchod a záležitosti súvisiace s obchodom) dohody riešia vo Výbore pre pridruženie v zložení pre otázky obchodu. Podľa článku 11 prílohy XVII môže tento výbor prijať rozhodnutie o úprave prílohy XVII k dohode. Podľa článku 465 ods. 3 sú tieto rozhodnutia pre strany záväzné a zmluvné strany prijmú náležité opatrenia potrebné na ich vykonanie. Výbor pre pridruženie v zložení pre otázky obchodu prijíma rozhodnutia na základe dohody zmluvných strán.

2.3.Pripravovaný akt Výboru pre pridruženie v zložení pre otázky obchodu

Výbor pre pridruženie v zložení pre otázky obchodu má prijať rozhodnutie o zmene dodatku XVII-3 (Pravidlá uplatniteľné na telekomunikačné služby), dodatku XVII-4 (Pravidlá uplatniteľné na poštové a doručovateľské služby) a dodatku XVII-5 (Pravidlá uplatniteľné na služby medzinárodnej námornej dopravy) k prílohe XVII o aproximácii regulačného rámca („pripravovaný akt“).

Účelom pripravovaného aktu je zmeniť uvedené dodatky k prílohe XVII vzhľadom na vývoj častí acquis Únie, ktoré sú v dodatkoch uvedené, ktorý nastal od parafovania dohody 30. marca 2012. To je v súlade s cieľom postupnej aproximácie v regulačnej oblasti Ukrajiny s acquis Únie, ako sa stanovuje v preambule dohody, a najmä v článkoch 114, 124 a 138 kapitoly 6 (Usadzovanie sa, obchod so službami a elektronický obchod) hlavy IV (Obchod a záležitosti súvisiace s obchodom) dohody.

Pripravovaný akt sa stane pre zmluvné strany záväzným v súlade s článkom 11 prílohy XVII, v ktorom sa stanovuje: „Výbor pre obchod môže rozhodnúť o úprave ustanovení tejto prílohy XVII, ak to považuje za potrebné.“ Okrem toho sa v článku 465 ods. 3 dohody stanovuje, že: „Výbor pre pridruženie bude mať právomoc prijímať rozhodnutia v prípadoch vymedzených v tejto dohode a v oblastiach, v ktorých naň Rada pre pridruženie delegovala svoje právomoci. Tieto rozhodnutia sú pre strany záväzné a zmluvné strany prijmú náležité opatrenia potrebné na ich vykonanie. Výbor pre pridruženie bude prijímať rozhodnutia na základe dohody zmluvných strán.“

3.Pozícia, ktorá sa má zaujať v mene Únie

Cieľom pozície, ktorá sa má zaujať v mene Únie, je zmeniť dodatok XVII-3 (Pravidlá uplatniteľné na telekomunikačné služby), dodatok XVII-4 (Pravidlá uplatniteľné na poštové a doručovateľské služby) a dodatok XVII-5 (Pravidlá uplatniteľné na služby medzinárodnej námornej dopravy) k prílohe XVII.

Zmena uvedených dodatkov je potrebná s cieľom zohľadniť vývoj acquis Únie, ku ktorému došlo v uvedených sektoroch služieb od parafovania dohodnutého znenia dohody 30. marca 2012.

Týmto rozhodnutím sa na základe ustanovení uvedenej dohody o pridružení vykonáva spoločná obchodná politika Únie voči krajine Východného partnerstva. Je v súlade s cieľom postupnej aproximácie v regulačnej oblasti Ukrajiny s acquis Únie, ako sa stanovuje v preambule dohody

4.Právny základ

4.1.Procesnoprávny základ

4.1.1.Zásady